Document ID: 32003L0037

Europos Parlamento ir Tarybos direktyva 2003/37/EB
2003 m. gegužės 26 d.
dėl žemės ar miškų ūkio traktorių, jų priekabų ir keičiamos velkamosios įrangos, jų sistemų, sudėtinių dalių ir atskirų techninių mazgų tipo patvirtinimo ir panaikinanti Direktyvą 74/150/EEB
(tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 95 straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
veikdamos Sutarties 251 straipsnyje nustatyta tvarka [3],
kadangi:
(1) Derinant patvirtinimo tvarką tapo svarbu suderinti 1974 m. kovo 4 d. Tarybos direktyvos 74/150/EEB dėl valstybių narių įstatymų, reglamentuojančių ratinių žemės ūkio ar miškų ūkio traktorių tipo patvirtinimą, suderinimo [4] nuostatas su 1970 m. vasario 6 d. Tarybos direktyvos 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [5] ir 1992 m. birželio 30 d. Tarybos direktyvos 92/61/EEB dėl dviračių ir triračių motorinių transporto priemonių tipo patvirtinimo [6] nuostatomis.
(2) Direktyva 74/150/EEB šiuo metu apriboja Bendrijos tipo patvirtinimo tvarkos taikymo sritį ją taikant tik ratiniams žemės ar miškų ūkio traktoriams. Todėl taip pat svarbu išplėsti jos taikymo sritį aprėpiant kitų kategorijų žemės ar miškų ūkio traktorius. Taigi ši direktyva yra pirmasis žingsnis link kitų motorinių žemės ūkio transporto priemonių reglamentavimo.
(3) Taip pat reikia atsižvelgti į tai, kad reikėtų įdiegti atleidimo nuo reikalavimų tvarką tam tikroms transporto priemonėms, kurių pagaminama nedaug, serijos baigiamųjų partijų transporto priemonėms arba tokioms transporto priemonėms, kurioms pritaikyta technikos pažanga, nereglamentuojama atskira direktyva.
(4) Šią direktyvą grindžiant visiško suderinimo principu, laikotarpis iki EB tipo patvirtinimas taps privalomas, turėtų būti pakankamai ilgas, kad tų transporto priemonių gamintojai galėtų prisitaikyti prie naujos suderintos tvarkos.
(5) Pagal 1997 m. lapkričio 27 d. Tarybos sprendimą 97/836/EB dėl Europos bendrijos prisijungimo prie Jungtinių Tautų Europos ekonominės komisijos Susitarimo dėl vienodų techninių nuostatų ratinėms transporto priemonėms, įrangai ir dalims, kurios gali būti montuojamos ir (arba) naudojamos su ratinėmis transporto priemonėmis, ir pagal šiuos nuostatus suteiktų patvirtinimų abipusio pripažinimo patvirtinimo (persvarstytas 1958 m. Susitarimas) [7] turi būti laikomasi įvairių tarptautinių nuostatų, prie kurių Bendrija prisijungė. Taip pat tam tikri bandymai turi būti suderinti su Ekonominio bendradarbiavimo ir plėtros organizacijos (OECD) normomis.
(6) Šiai direktyvai įgyvendinti būtinos priemonės turi būti patvirtintos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką [8].
(7) Ši direktyva gerbia pagrindines teises ir laikosi principų, kuriuos Europos Sąjungos Pagrindinių teisių chartija pripažįsta kaip pagrindinius Bendrijos teisės principus.
(8) Direktyva 74/150/EEB buvo įvairiai ir žymiai keičiama ir todėl, kad būtų aiškiau ir racionaliau, turi būti panaikinta,
PRIĖMĖ ŠIĄ DIREKTYVĄ:
1 straipsnis
Taikymo sritis
1. Ši direktyva taikoma vienu ar daugiau etapų pagamintų transporto priemonių tipo patvirtinimui. Ji taikoma 2 straipsnio d punkte apibrėžiamoms transporto priemonėms, kurių maksimalus konstrukcinis greitis yra ne mažesnis kaip 6 km/h.
Ši direktyva taip pat taikoma sistemoms, sudėtinėms dalims ir atskiriems techniniams mazgams, skirtiems naudoti tokiose transporto priemonėse.
2. Ši direktyva netaikoma:
a) pavienių transporto priemonių tvirtinimui;
tačiau ši tvarka gali būti taikoma tam tikroms transporto priemonių kategorijoms, kurias aprėpia šios direktyvos taikymo sritis ir kurioms EB tipo patvirtinimas privalomas;
b) įrangai, kuri yra specialiai suprojektuota miškų ūkiui, pvz., skideriams ir forvarderiams, kaip apibrėžta standarte ISO 6814:2000;
c) miškų ūkio mašinoms buldozerinės važiuoklės pagrindu, kaip apibrėžta standarte ISO 6165:2001;
d) keičiamai įrangai, kuri visiškai pakeliama nuo žemės, kai transporto priemonė, prie kurios ji tvirtinama, važiuoja keliu.
2 straipsnis
Apibrėžimai
Šioje direktyvoje:
a) "EB tipo patvirtinimas" - tai tvarka, kuria valstybė narė patvirtina, kad transporto priemonės, sistemos, sudėtinės dalies ar atskiro techninio mazgo tipas atitinka atitinkamus šios direktyvos reikalavimus; sistemų, sudėtinių dalių ir atskirų techninių mazgų EB tipo patvirtinimas dar gali būti vadinamas "EB sudėtinės dalies tipo patvirtinimu";
b) "daugiaetapis EB tipo patvirtinimas" - tai tvarka, kuria viena ar daugiau valstybių narių patvirtina, kad, atsižvelgiant į užbaigtumą, nesukomplektuotos arba sukomplektuotos transporto priemonės tipas atitinka atitinkamus šios direktyvos reikalavimus;
c) "pavienių transporto priemonių patvirtinimas" - tai tvarka, kuria valstybė narė patvirtina, kad atskirai patvirtinta transporto priemonė atitinka nacionalinius reikalavimus;
d) "transporto priemonė" - tai bet koks komplektinis, nekomplektinis ar sukomplektuotas traktorius, priekaba ar keičiama velkama įranga, skirti naudoti žemės arba miškų ūkyje;
e) "transporto priemonių kategorija" - tai bet kokia vienodų konstrukcijos savybių transporto priemonių grupė;
f) "transporto priemonių tipas" - tai konkrečios kategorijos transporto priemonės, kurios nesiskiria pagrindinėmis savybėmis, nurodytomis II priedo A skyriuje; leistini įvairūs transporto priemonių tipo variantai ir versijos, nurodyti II priedo A skyriuje;
g) "bazinė transporto priemonė" - tai bet kokia nekomplektinė transporto priemonė, kurios tapatumo numeris išlaikomas per paskesnius daugiaetapio EB tipo patvirtinimo proceso etapus;
h) "nekomplektinė transporto priemonė" - tai bet kuri transporto priemonė, kurią dar reikia pabaigti bent vienu papildomu etapu, kad būtų laikomasi visų taikytinų šios direktyvos reikalavimų;
i) "komplektinė transporto priemonė" - daugiaetapio EB tipo patvirtinimo procesą perėjusi transporto priemonė, atitinkanti visus taikytinus šios direktyvos reikalavimus;
j) "traktorius" - tai bet koks motorinis, ratinis arba vikšrinis žemės ar miškų ūkio traktorius, turintis ne mažiau kaip dvi ašis ir ne mažesnį kaip 6 km/h maksimalų konstrukcinį greitį, kurio pagrindinė paskirtis susijusi su jo velkamąja galia ir kuris specialiai suprojektuotas vilkti, stumti, vežti ir aktyvinti tam tikrą keičiamą įrangą, skirtą atlikti žemės ar miškų ūkio darbą, arba vilkti žemės ar miškų ūkio priekabas; jis gali būti pritaikytas vežti krovinius atliekant žemės ar miškų ūkio darbą ir (arba) gali būti su įrengtomis keleivių sėdynėmis;
k) "priekaba" - tai bet kokia velkamoji žemės ar miškų ūkio priekaba, skirta daugiausia kroviniams vežti ir suprojektuota vilkti žemės ar miškų ūkio paskirties traktoriui; šiai kategorijai priskiriamos ir priekabos, kurių dalį krovinio laiko velkančioji transporto priemonė; bet kuri transporto priemonė, prikabinta prie traktoriaus ir turinti nuolatinius padargus, priskiriama žemės ar miškų ūkio priekaboms, jei techniškai leistinos bendrosios masės ir jos masės be krovinio santykis yra ne mažesnis kaip 3,0 ir jei ta transporto priemonė neskirta medžiagai apdoroti;
l) "keičiama velkamoji įranga" - tai bet kokia žemės ar miškų ūkyje naudojama priemonė, kuri skirta vilkti traktoriumi ir pakeičia arba papildo jo funkcijas; ji gali turėti krovinių platformą, skirtą ir sukonstruotą montuoti tiems tikslams reikalingus įrankius bei įrenginius ir laikinai laikyti bet kokias darbo metu pagaminamas ar reikalingas medžiagas; bet kuri transporto priemonė, skirta prikabinti prie traktoriaus ir turinti nuolatinius padargus arba skirta perdirbti medžiagas, laikoma keičiama velkamąja įranga, jei techniškai leistinos bendrosios masės ir be krovinio jos masės santykis yra ne mažesnis kaip 3,0;
m) "sistema" - tai įrenginių, susietų savitai transporto priemonės funkcijai atlikti, junginys;
n) "sudėtinė dalis" - tai įrenginys, skirtas būti transporto priemonės dalimi, kurio tipas gali būti patvirtinamas atskirai nuo transporto priemonės;
o) "atskiras techninis mazgas" - tai įrenginys, skirtas būti transporto priemonės dalimi, kurio tipas gali būti patvirtinamas atskirai nuo transporto priemonės, tačiau tik siejant su vienu ar daugiau savitų transporto priemonių tipų;
p) "gamintojas" - tai fizinis ar juridinis asmuo, atsakantis EB tipo patvirtinimo institucijai už visus tipo patvirtinimo proceso aspektus ir gamybos atitikties užtikrinimą, neatsižvelgiant į tai, ar tas asmuo tiesiogiai dalyvauja ar nedalyvauja visuose transporto priemonės, sistemos, sudėtinės dalies ar atskiro techninio mazgo gamybos etapuose; gamintojais laikomi ir tokie asmenys:
i) bet kuris fizinis ar juridinis asmuo, kuris savo poreikiams projektuoja, suprojektavo, gamina ar pagamino transporto priemonę, sistemą, sudėtinę dalį ar atskirą techninį mazgą;
ii) bet kuris fizinis ar juridinis asmuo, kuris yra atsakingas už šios direktyvos laikymosi užtikrinimą, kai transporto priemonė, sistema, sudėtinė dalis ar atskiras techninis mazgas pateikiamas į rinką arba pradedamas eksploatuoti;
Gamintojo atstovas - tai fizinis ar juridinis asmuo, įsteigtas Bendrijoje, tinkamai įgaliotas gamintojo atstovauti jam santykiuose su kompetentinga institucija ir veikto jo vardu šios direktyvos srityje.
Toliau tekste sąvoka "gamintojas" reiškia gamintoją arba jo atstovą.
q) "eksploatacijos pradžia" - tai bet kurios transporto priemonės, kurios prieš pirmą kartą naudojant nereikia įrengti ar reguliuoti gamintojui ar jo paskirtai trečiajai šaliai, pirmasis panaudojimas pagal paskirtį Bendrijoje; eksploatacijos pradžios data laikoma jos registracijos arba pirmo pateikimo į rinką data;
r) "EB tipo patvirtinimo institucija" - tai institucija valstybėje narėje, kuri yra atsakinga už visus transporto priemonės, sistemos, sudėtinės dalies ar atskiro techninio mazgo tipo patvirtinimo aspektus ir kuri suteikia ir, kai reikia, panaikina EB tipo patvirtinimą, yra atstovė ryšiams su kitų valstybių narių EB tipo patvirtinimo institucijomis ir tikrina priemones, kurių imasi gamintojas gaminio atitikčiai užtikrinti;
s) "techninė tarnyba" - tai organizacija ar institucija, kuri yra paskirta kaip bandymų laboratorija atlikti bandymus ar patikras EB tipo patvirtinimo institucijos vardu valstybėje narėje; šias pareigas gali atlikti ir pati EB tipo patvirtinimo institucija;
t) "atskirosios direktyvos" - tai II priedo B skyriuje išvardytos direktyvos;
u) "EB tipo patvirtinimo liudijimas" - tai vieno iš II priedo C skyriuje arba atitinkamame atskirosios direktyvos priede pateikiamų pavyzdžių forma, nurodanti, kokia informacija turi būti pateikiama EB tipo patvirtinimo institucijai;
v) "informacinis dokumentas" - tai vieno iš I priede arba atitinkamame atskirosios direktyvos priede pateikiamų pavyzdžių forma, nurodanti, kokią informaciją turi pateikti pareiškėjas;
w) "informacinis aplankas" - tai visas aplankas ar byla, kurioje yra, visų pirma, I priede reikalaujami duomenys, brėžiniai ir nuotraukos, kuriuos pareiškėjas pateikia techninei tarnybai arba EB tipo patvirtinimo institucijai, kaip reikalaujama informacijos dokumente, pateikiamame atskirojoje direktyvoje arba šioje direktyvoje;
x) "informacinis paketas" - tai informacijos aplankas ir bet kokios bandymų ataskaitos ar kiti dokumentai, kuriuose techninės tarnybos ar EB tipo patvirtinimo institucija prideda prie informacijos aplanko atlikdamos savo užduotis;
y) "informacinio paketo rodyklė" - tai dokumentas, kuriame nurodomas informacijos paketo turinys, tinkamai sunumeruotas ar kitai paženklintas aiškiai išskiriant puslapius;
z) "atitikties liudijimas" - tai III priede nurodytas dokumentas, kurį gamintojas pateikia patvirtinti, kad tam tikra transporto priemonė, patvirtinta pagal šią direktyvą, jos pagaminimo momentu atitinka visus reglamentuojamuosius dokumentus ir nurodantis, kad ji gali būti pradėta eksploatuoti visose valstybėse narėse be jokių papildomų patikrų.
3 straipsnis
EB tipo patvirtinimo paraiška
1. Gamintojas pateikia transporto priemonės EB tipo patvirtinimo paraišką valstybės narės tvirtinimo institucijai. Kartu su ja pateikiamas informacinis aplankas, kuriame yra I priede reikalaujama informacija.
Kai prašoma EB tipo patvirtinimo sistemoms, sudėtinėms dalims ir atskiriems techniniams mazgams, informacinis aplankas taip pat pateikiamas EB tipo patvirtinimo institucijai iki EB tipo patvirtinimas bus suteiktas arba atsisakyta tai padaryti.
2. Daugiaetapio EB tipo patvirtinimo atveju pateikiama tokia informacija:
a) pirmuoju etapu: tos komplektinei transporto priemonei reikalaujamo informacinio aplanko ir EB tipo patvirtinimo liudijimo dalys, kurios atitinka bazinės transporto priemonės užbaigtumą;
b) antruoju ir paskesniais etapais: tos informacinio aplanko ir EB tipo patvirtinimo liudijimo dalys, kurios atitinka esamą gamybos etapą ir pirmesniu etapu išduoto nekomplektinės transporto priemonės EB tipo patvirtinimo liudijimo kopija; be to, gamintojas pateikia išsamų nekomplektinės transporto priemonės pakeitimų ir priedų sąrašą.
3. Gamintojas pateikia sistemos, sudėtinės dalies ar atskiro techninio mazgo EB tipo patvirtinimo paraišką valstybėje narėje. Kartu su ja pateikiamas atskirojoje direktyvoje reikalaujamas informacinis aplankas.
4. Transporto priemonių, sistemų, sudėtinių dalių ar atskirų techninių mazgų tipo EB tipo patvirtinimo paraiškos gali būti pateikiamas tik vienai valstybei narei. Kiekvienam norimam patvirtinti tipui teikiama atskira paraiška.
4 straipsnis
EB tipo patvirtinimo procesas
1. Kiekviena valstybė narė suteikia:
a) EB tipo patvirtinimą transporto priemonių tipams, kurie atitinka informacinio aplanko duomenis ir savo kategorijai taikomus visų II priedo B skyriuje nurodytų atskirųjų direktyvų techninius reikalavimus;
b) daugiaetapį EB tipo patvirtinimą nekomplektinei ar komplektinei bazinei transporto priemonei, kuri atitinka informacinio aplanko duomenis ir savo kategorijai taikomus visų II priedo B skyriuje nurodytų atskirųjų direktyvų techninius reikalavimus;
c) sistemos, sudėtinės dalies ar atskiro techninio mazgo EB tipo patvirtinimą visoms visų tipų sistemoms, sudėtinėms dalims ar atskiriems techniniams mazgams, kurie atitinka informacinio aplanko duomenis ir savo kategorijai taikomus visų II priedo B skyriuje nurodytų atskirųjų direktyvų techninius reikalavimus.
Jei sistema, sudėtinė dalis ar atskiras techninis mazgas, kuriuos reikia patvirtinti, atlieka savo funkciją ar pasižymi savita savybe tik kartu su kitomis transporto priemonės dalimis ir kai dėl šios priežasties atitiktį vienam ar daugiau reikalavimų galima patikrinti tik tuomet, kai sistema, sudėtinė dalis ar atskiras techninis mazgas, kuriuos reikia patvirtinti, veikia kartu su kitomis transporto priemonės dalimis, tikromis ar imituojamomis, sistemos, sudėtinės dalies ar atskiro techninio mazgo EB tipo patvirtinimas turi būti atitinkamai apribotas.
Tokiu atveju tokios sistemos, sudėtinės dalies ar atskiro techninio mazgo EB tipo patvirtinime turi būti nurodyti galimi jo taikymo apribojimai ir bet kokie jo montavimo reikalavimai. Tokių apribojimų ir reikalavimų laikymasis tikrinamas suteikiant EB tipo patvirtinimą transporto priemonei.
2. Jei valstybė narė mano, kad transporto priemonė, sistema, sudėtinė dalis ar atskiras techninis mazgas, kuris atitinka šio straipsnio 1 dalies nuostatas, vis tiek kelia didelį pavojų kelių, aplinkos ar darbo saugai, ji gali atsisakyti suteikti EB tipo patvirtinimą. Ji nedelsdama informuoja apie tai kitas valstybes nares ir Komisiją, nurodydama savo sprendimo priežastis.
3. Kiekvienam transporto priemonių tipui, kuriam suteikė, atsisakė suteikti arba panaikino EB tipo patvirtinimą, kiekvienos valstybės narės patvirtinimo institucija per vieną mėnesį išsiunčia kitų valstybių narių tipo patvirtinimo institucijoms EB tipo patvirtinimo liudijimo kopiją su priedais, nurodytais II priedo C skyriuje.
4. Kiekvieną mėnesį EB tipo patvirtinimo institucija kiekvienoje valstybėje narėje išsiunčia kitų valstybių narių EB tipo patvirtinimo institucijoms sąrašą su duomenimis, nurodytais sistemų, sudėtinių dalių ar atskirų techninių mazgų EB tipo patvirtinimų, kuriuos ji suteikė, atsisakė suteikti arba panaikino per atitinkamą mėnesį, VI priede.
Šios institucijos, gavusios paraišką iš kitos valstybės narės EB tipo patvirtinimo institucijos, nedelsdamos išsiunčia jai atitinkamos sistemos, sudėtinės dalies ar atskiro techninio mazgo EB tipo patvirtinimo liudijimo kopiją ir (arba) kiekvieno sistemos, sudėtinės dalies arba atskiro techninio mazgo tipo, kuriam ji išdavė, atsisakė išduoti ar panaikino EB tipo patvirtinimą, informacinį paketą.
5 straipsnis
EB tipo patvirtinimų pakeitimai
1. EB tipo patvirtinimą suteikusi valstybė narė imasi visų reikiamų priemonių užtikrinti, kad būtų informuojama apie bet kokius informacijos, pateikiamos informacijos pakete, pasikeitimus.
2. EB tipo patvirtinimo pakeitimo paraiška teikiama būtent tai valstybei narei, kuri suteikė pirmąjį EB tipo patvirtinimą.
3. Jei EB tipo patvirtinimo atveju pasikeitė kokie nors informacijos pakete pateikiami duomenys, EB tipo patvirtinimo institucija valstybėje narėje, kuri suteikė pirmąjį EB tipo patvirtinimą, prireikus, išduoda pakeistus informacijos paketo puslapius, kiekviename jų aiškiai pažymėdama, kas buvo pakeista ir pakartotinio išdavimo datą.
Suvestinė atnaujinta informacijos paketo versija su išsamiu pakeitimo aprašu taip pat laikoma atitinkančia šį reikalavimą.
4. Kiekvienąsyk išduodant pakeistus puslapius arba suvestinę, atnaujintą versiją, turi būti pakeičiama ir prie EB tipo patvirtinimo liudijimo pridedamo informacijos paketo rodyklė, nurodant naujausias pakeitimų datas arba suvestinės, atnaujintos versijos datą.
5. Pakeitimai laikomi "išplėtimu", o EB tipo patvirtinimo institucija valstybėje narėje, kuri išdavė pirmąjį tipo patvirtinimą, išduoda pakeistą EB tipo patvirtinimo liudijimą su išplėtimo numeriu, kuriame aiškiai nurodoma išplėtimo priežastis ir pakartotinio išdavimo data tokiais atvejais:
a) jei reikia papildomų patikrų;
b) jei pasikeitė kokia nors informacija EB tipo patvirtinimo liudijime, išskyrus jo priedus;
c) jei atskirosios direktyvos reikalavimai, taikyti datą, nuo kurios uždrausta pirmą kartą pradėti eksploatavimą, nuo datos, kuri esamu metu nurodyta EB tipo patvirtinimo liudijime, pasikeitė.
6. Jei EB tipo patvirtinimo institucija valstybėje narėje, kuris suteikė pirmąjį EB tipo patvirtinimą, mano, kad dėl informacijos paketo pakeitimo reikia atlikti papildomas patikras ar naujus bandymus ar patikrinimus, ji atitinkamai informuoja gamintoją ir išduoda šio straipsnio 3, 4 ir 5 dalyse nurodytus dokumentus tik atlikusi bandymus ar patikrinimus, kurių rezultatai priimtini.
6 straipsnis
Atitikties liudijimas ir EB tipo patvirtinimo ženklas
1. Kaip EB tipo patvirtinimo liudijimo turėtojas gamintojas išduoda atitikties liudijimą.
Tokį liudijimą, kurio pavyzdys pateikiamas III priede, turi turėti kiekviena komplektinė ar nekomplektinė transporto priemonė, pagaminta pagal patvirtintą transporto priemonių tipą.
2. Transporto priemonės apmokestinimui ar registravimui valstybės narės, ne mažiau kaip prieš tris mėnesius pranešusios Komisijai ir kitoms valstybėms narėms, gali pareikalauti atitikties liudijimą papildyti III nepaminėtais duomenimis, jei jie aiškiai nurodyti informacijos pakete arba juos galima gauti iš jo paprastu skaičiavimu.
3. Kaip sistemos, sudėtinės dalies ar atskiro techninio mazgo EB tipo patvirtinimo liudijimo turėtojas gamintojas ženklina kiekvieną pagal patvirtintą tipą pagamintą sudėtinę dalį ar elementą prekės pavadinimu ar ženklu, tipo pavadinimu ir (arba), jei taip nustatyta atskirojoje direktyvoje, EB tipo patvirtinimo ženklu ar numeriu.
4. Kaip EB tipo patvirtinimo liudijimo, kuriame pagal 4 straipsnio 1 dalies c punktą yra apribojimai dėl atitinkamo sistemos, sudėtinės dalies ar atskiro techninio mazgo naudojimo, turėtojas, gamintojas kartu su kiekviena sistema, komponentu ar atskiru techniniu elementu pateikia išsamią informaciją apie šiuos apribojimus ir nurodo galimus reikalavimus dėl jų montavimo.
7 straipsnis
Registravimas, prekyba ir eksploatacijos pradžia
1. Kiekviena valstybė narė registruoja naujas patvirtinto tipo transporto priemones, leidžia prekiauti jomis ar pradėti eksploatuoti dėl su jų konstrukcija ir veikimu susijusių priežasčių tik tuomet, jei jos turi galiojantį atitikties liudijimą.
Kiekviena valstybė narė leidžia prekiauti nekomplektinėmis transporto priemonėmis, tačiau gali atsisakyti suteikti joms nuolatinę registraciją ir leisti jas pradėti eksploatuoti iki to laiko, kol jos bus pabaigtos.
2. Kiekviena valstybė narė leidžia prekiauti ar pradėti eksploatuoti sistemas, sudėtines dalis ar atskirus techninius mazgus tik tuomet, jei šios sistemos, sudėtinės dalys ar atskiri techniniai mazgai atitinka atitinkamų atskirųjų direktyvų reikalavimus ir 6 straipsnio 3 dalyje nurodytus reikalavimus.
8 straipsnis
Išimtys
1. 7 straipsnio 1 dalies reikalavimai netaikomi transporto priemonėms, skirtoms naudoti karinėms pajėgoms, civilinei apsaugai, priešgaisrinei apsaugai ar viešosios tvarkos tarnyboms arba transporto priemonėms, patvirtintoms pagal šio straipsnio 2 dalį.
2. Kiekviena valstybė narė gamintojo prašymu 9, 10 ir 11 straipsniuose nurodytoms transporto priemonėms gali leisti netaikyti vienos ar daugiau atskirųjų direktyvų vienos ar daugiau nuostatų.
Kiekvienais metais valstybės narės nusiunčia Komisijai ir kitoms valstybėms narėms suteiktų išimčių sąrašą.
9 straipsnis
Mažomis serijomis gaminamos transporto priemonės
Mažomis serijomis gaminamų transporto priemonių, kurias kiekvienais metais leidžiama registruoti, siūlyti prekybai ar pradėti eksploatuoti kiekvienoje valstybėje narėje, skaičius turi būti ne didesnis kaip nurodyta V priedo A skirsnyje.
Kiekvienais metais valstybės narės nusiunčia Komisijai tokių transporto priemonių EB tipo patvirtinimo sąrašą. Tokį tipo patvirtinimą suteikianti valstybė narė nusiunčia kitų gamintojo nurodytų valstybių narių patvirtinimo institucijoms informacijos dokumentų, EB tipo patvirtinimo liudijimo ir visų jo priedų kopijas, kur nurodyta, kokie atleidimai nuo reikalavimų buvo suteikti. Tokios valstybės narės per tris mėnesius nusprendžia, ar jos pripažįsta EB tipo patvirtinimą jų teritorijoje registruosimoms transporto priemonėms, o jei taip - kokiam jų skaičiui.
10 straipsnis
Serijos baigiamųjų partijų transporto priemonės
1. Valstybės narės gamintojo prašymu, laikydamosi V priedo B skirsnyje nurodytų ribų ir šio straipsnio šios dalies trečioje pastraipoje nurodytam laikotarpiui gali užregistruoti ir leisti prekiauti arba pradėti eksploatuoti naujas serijos baigiamųjų partijų transporto priemones, kurios priklauso transporto priemonių tipui, kurio patvirtinimas nebegalioja.
Šio straipsnio šios dalies pirma pastraipa taikoma išimtinai transporto priemonėms, kurios:
a) yra Bendrijos teritorijoje ir
b) turi galiojantį atitikties liudijimą, išduotą tuomet, kai dar galiojo atitinkamos transporto priemonės EB tipo patvirtinimas, tačiau kuri nebuvo užregistruota ar pradėta eksploatuoti iki pasibaigiant minėto patvirtinimo galiojimui.
Šia galimybe sukomplektuotoms transporto priemonėms galima pasinaudoti 24 mėnesių laikotarpį, o sukomplektuotoms transporto priemonėms - 30 mėnesių laikotarpį nuo EB tipo patvirtinimo galiojimo pasibaigimo.
2. Norėdamas, kad šio straipsnio 1 dalis būtų taikoma vienam ar daugiau tam tikros kategorijos transporto priemonių tipų, jų gamintojas turi pateikti prašymą kiekvienos valstybės narės, kuri yra susijusi su to tipo transporto priemonių eksploatacijos pradžia, kompetentingoms institucijoms. Prašyme turi būti nurodyti techniniai ir (arba) ekonominiai jo pagrindai.
Per tris mėnesius šios valstybės narės nusprendžia, ar leisti savo teritorijoje registruoti nagrinėjamo tipo transporto priemones, o jei taip - kokiam jų skaičiui.
Kiekviena valstybė narė, susijusi su tokių tipų transporto priemonių eksploatacijos pradžia, užtikrina, kad jų gamintojas laikytųsi V priedo B skirsnio reikalavimų.
11 straipsnis
Transporto priemonių, sistemų, sudėtinių dalių ar atskirų techninių mazgų nesuderinamumas
Transporto priemonėms, sistemoms, sudėtinėms dalims ar atskiriems techniniams mazgams, suprojektuotiems pagal technologijas ar principus, nesuderinamus su vienos ar daugiau atskirųjų direktyvų vienu ar daugiau reikalavimų:
a) valstybė narė gali suteikti laikinąjį EB tipo patvirtinimą. Tokiu atveju ji turi per vieną mėnesį nusiųsti EB tipo patvirtinimo liudijimo ir jo priedų kopiją patvirtinimo institucijoms kitose valstybėse narėse ir Komisijai. Tuo pačiu metu ji nusiunčia Komisijai prašymą dėl leidimo suteikti EB tipo patvirtinimą pagal šią direktyvą.
Kartu su šiuo prašymu pridedama byla su tokia informacija:
i) priežastys, dėl kurių nagrinėjama technologija ar principai daro transporto priemonę, sistemą, sudėtinę dalį ar atskirą techninį mazgą nesuderinamais su viena ar keliomis taikytinomis atskirosiomis direktyvomis;
ii) iškeltų saugos, aplinkos apsaugos ar darbo saugos klausimų ir veiksmų, kurių imtasi, aprašas;
iii) bandymų ir jų rezultatų, kurie rodo, kad garantuojamas saugos, aplinkos apsaugos ar darbo saugos lygis yra bent toks pat, kokį garantuoja vienos ar daugiau taikytinų atskirųjų direktyvų reikalavimai;
b) per tris mėnesius nuo visos bylos gavimo Komisija pateikia sprendimo projektą 20 straipsnio 1 dalyje nurodytam komitetui. 20 straipsnio 2 dalyje nurodyta tvarka Komisija nusprendžia, ar leisti valstybei narei suteikti EB tipo patvirtinimą pagal šią direktyvą.
Tik leidimo prašymas ir sprendimo projektas nusiunčiamas valstybėms narėms jų valstybine kalba (-omis);
c) jei prašymas patenkinamas, valstybė narė gali suteikti EB tipo patvirtinimą pagal šią direktyvą. Tokiu atveju sprendime taip pat turi būti nurodyta ar turi būti taikomi apribojimai tokių EB tipo patvirtinimų galiojimui. EB tipo patvirtinimo galiojimas jokiu būdu negali būti trumpesnis kaip 36 mėnesiai;
d) kai atskirosios direktyvos derinamos su technikos pažanga taip, kad pagal šį straipsnį patvirtintų transporto priemonių, sistemų, sudėtinių dalių ar atskirų techninių mazgų tipai atitinka direktyvas su pakeitimais, valstybės narės pakeičia tuos EB tipo patvirtinimus šią direktyvą atitinkančiais EB tipo patvirtinimais, suteikdamos laiko, kurio reikia būtiniems sudėtinių dalių ar atskirų techninių mazgų pakeitimams padaryti, visų pirma, bet kokioms nuorodoms į apribojimus ar atleidimus nuo reikalavimų pašalinti;
e) jei nesiimama veiksmų suderinti konkrečias atskirąsias direktyvas, pagal šį straipsnį suteiktų EB tipo patvirtinimų galiojimas valstybės narės, kuri suteikė EB tipo patvirtinimą, prašymu ir kitu Komisijos sprendimu gali būti išplėstas;
f) pirmą kartą pagal šį straipsnį suteikta išimtis 20 straipsnio 1 dalyje nurodytam komitetui gali būti kaip pavyzdys kitiems lygiai tokiems pat prašymams.
12 straipsnis
Lygiavertiškumas
1. Kvalifikuota balsų dauguma Komisijos pasiūlymu Taryba gali pripažinti šia direktyva kartu su atskirosiomis direktyvomis nustatytų transporto priemonių, sistemų, sudėtinių dalių ir atskirų techninių mazgų EB tipo patvirtinimo sąlygų ar nuostatų ir tarptautinių nuostatų ar trečiųjų šalių nuostatų pagal daugiašalius ar dvišalius susitarimus tarp Bendrijos ir trečiųjų šalių lygiavertiškumą.
2. Pripažįstamas EB tipo patvirtinimų, išduotų remiantis atskirosiomis direktyvomis dėl motorinių transporto priemonių, apibrėžtomis Direktyvoje 70/156/EEB ir nurodytomis šios direktyvos II priedo B skyriaus II-A dalyje lygiavertiškumas.
3. Pripažįstamas tipo patvirtinimų, išduotų remiantis JT/EEK reglamentais, pridedamais prie persvarstyto 1958 m. Susitarimo, nurodytais šios direktyvos II priedo B skyriaus II-B dalyje lygiavertiškumas.
4. Pripažįstamas bandymų biuletenių, išduotų remiantis standartizuotomis OECD normomis, nurodytomis šios direktyvos II priedo B skyriaus II-C dalyje, kaip alternatyvos pagal atskirąsias direktyvas parengtoms bandymų ataskaitoms, lygiavertiškumas.
13 straipsnis
Produkcijos atitikties užtikrinimo priemonės
1. EB tipo patvirtinimą suteikianti valstybė narė imasi IV priede nurodytų priemonių dėl to patvirtinimo, kad tikrintų, jei reikia - bendradarbiaudama su kitų valstybių narių EB tipo patvirtinimo institucijomis, jog yra imtasi reikiamų priemonių užtikrinti, kad transporto priemonės, sistemos, sudėtinės dalys ar atskiri techniniai mazgai gaminami pagal patvirtintą tipą.
2. EB tipo patvirtinimą suteikusi valstybė narė imasi IV priede nurodytų priemonių dėl to patvirtinimo, kad tikrintų, jei reikia - bendradarbiaudama su kitų valstybių narių EB tipo patvirtinimo institucijomis, jog šio straipsnio 1 dalyje nurodytos priemonės išliktų pakankamos ir, kad gaminamos transporto priemonės, sistemos, sudėtinės dalys ar atskiri techniniai mazgai toliau atitiktų patvirtintą tipą.
Ar gaminiai atitinka patvirtintą tipą tikrinama IV priedo 2 skirsnyje aprašyta tvarka.
14 straipsnis
Įsipareigojimas teikti informaciją
Kompetentingos EB tipo patvirtinimo institucijos valstybėse narėse per vieną mėnesį informuoja viena kitą apie bet kokį EB tipo patvirtinimo panaikinimą ir tokios priemonės priežastis.
15 straipsnis
Apsaugos sąlygos
1. Jei valstybė narė nustato, kad tam tikro tipo transporto priemonės, sistemos, sudėtinės dalys ar atskiri techniniai mazgai kelia rimtą pavojų kelių ar darbo saugai, nors jie turi galiojantį atitikties liudijimą ar yra reikiamai paženklinti, ji gali ne ilgesniam kaip šešių mėnesių laikotarpiui atsisakyti registruoti tokias transporto priemones ar uždrausti prekiauti ar pradėti eksploatuoti savo teritorijoje tokias transporto priemones, sistemas, sudėtines dalis ar atskirus techninius mazgus.
Ji nedelsdama apie tai informuoja kitas valstybes nares ir Komisiją, nurodydama priežastis, kuriomis grindžiamas jos sprendimas.
2. Šio straipsnio 1 dalyje nurodytais atvejais Komisija kuo greičiau pradeda konsultacijas su susijusiomis šalimis.
Jei po tokių konsultacijų Komisija nusprendžia:
a) kad priemonė pagrįsta, ji nedelsdama informuoja veiksmus inicijavusią valstybę narę ir kitas valstybes nares;
b) kad priemonė nepagrįsta, ji nedelsdama informuoja veiksmus inicijavusią valstybę narę ir gamintoją.
Jei šio straipsnio 1 dalyje aprašytas spendimas pagrįstas dėl vienos iš atskirųjų direktyvų spragos, sprendimas dėl jo laikymosi priimamas 20 straipsnio 2 dalyje nustatyta tvarka.
16 straipsnis
Patvirtinto tipo reikalavimų nesilaikymas
1. Patvirtinto tipo reikalavimų nesilaikoma, kai nustatomi neatitikimai EB tipo patvirtinimo liudijimo ir (arba) informacijos paketo duomenims ir kai dėl tokių neatitikimų leidimo pagal 5 straipsnio 3 dalį nesuteikė EB tipo patvirtinimą suteikusi valstybė narė.
Transporto priemonė nelaikoma neatitinkančia patvirtinto tipo, jei laikomasi atskirųjų direktyvų leidžiamų leistinųjų nuokrypių.
2. Jei EB tipo patvirtinimą suteikusi valstybė narė nustato, kad atitikties liudijimą turinčios arba EB tipo patvirtinimo ženklu paženklintos transporto priemonės, sistemos, sudėtinės dalys ar atskiri techniniai mazgai neatitinka jos patvirtinto tipo, ji imasi visų būtinų priemonių užtikrinti, kad transporto priemonės, sistemos, sudėtinės dalys ar atskiri techniniai mazgai būtų gaminami pagal patvirtintą tipą.
Tos valstybės narės EB tipo patvirtinimo institucija informuoja kitas valstybes nares ir Komisiją apie priemones, kurių imtasi ir kurios gali būti net EB tipo patvirtinimo panaikinimas.
3. Už transporto priemonės EB tipo patvirtinimą atsakinga institucija prašo sistemos, sudėtinės dalies, atskiro techninio mazgo ar nekomplektinės transporto priemonės EB tipo patvirtinimą suteikusios valstybės narės imtis visų reikiamų priemonių užtikrinti, kad gaminamos transporto priemonės atitiktų patvirtintą tipą tokiais atvejais, kai:
a) EB tipo patvirtinimą turinčios transporto priemonės neatitiktis reikalavimams atsiranda tik dėl sistemos, sudėtinės dalies ar atskiro techninio mazgo neatitikties;
b) daugiaetapį EB tipo patvirtinimą turinčios komplektinės transporto priemonės neatitiktis reikalavimams atsiranda tik dėl nekomplektinės transporto priemonės dalį sudarančios sistemos, sudėtinės dalies ar atskiro techninio mazgo arba pačios nekomplektinės transporto priemonės neatitikties.
Ji nedelsdama apie tai informuoja Komisiją ir taikoma šios straipsnio 2 dalis.
17 straipsnis
Neatitikties tikrinimas
Jei valstybė narė nustato, kad atitikties liudijimą turinčios arba EB tipo patvirtinimo ženklu paženklintos transporto priemonės, sistemos, sudėtinės dalys ar atskiri techniniai mazgai neatitinka jos patvirtinto tipo, ji gali paprašyti EB tipo patvirtinimą suteikusios valstybės narės patikrinti, ar gaminamos transporto priemonės, sistemos, sudėtinės dalys ar atskiri techniniai mazgai atitinka patvirtintą tipą.
Tokių veiksmų imamasi kuo greičiau ir ne vėliau kaip per šešis mėnesius nuo prašymo datos.
18 straipsnis
Pranešimas apie sprendimus ir galimas teisės gynybos priemones
Visuose sprendimuose dėl atsisakymo suteikti EB tipo patvirtinimą arba jo panaikinimo, atsisakymo registruoti, draudimo pradėti eksploatuoti ar prekiauti, priimtuose pagal šios direktyvos įgyvendinimo nuostatas, turi būti nurodytos priežastys, kuriomis jie grindžiami.
Apie visus tokius sprendimus pranešama susijusiai šaliai, kuri iškart turi būti informuojama apie jai galimas teisines gynybos priemones pagal valstybėje narėje galiojančius įstatymus ir apie laiko terminus, skirtus pasinaudoti tokiomis priemonėmis.
19 straipsnis
Šios direktyvos ar atskirųjų direktyvų pakeitimas
1. Šiai direktyvai įgyvendinti būtinos priemonės, susijusios su toliau išdėstytais dalykais, patvirtinamos 20 straipsnio 2 dalyje nustatyta tvarka:
a) pakeitimai, reikalingi šios direktyvos priedams suderinti, arba
b) pakeitimai, reikalingi atskirųjų direktyvų techninėms nuostatoms suderinti, arba
c) su atskirų techninių mazgų EB tipo patvirtinimu susijusių nuostatų įtraukimas į atskirąsias direktyvas.
2. Jei pagal Sprendimą 97/836/EB yra įvedami nauji nuostatai ar esamų nuostatų, kuriuos pripažino Bendrija, pakeitimai, Komisija suderina šios direktyvos priedus 20 straipsnio 2 dalyje nustatyta tvarka.
20 straipsnis
Komitetas
1. Komisijai padeda komitetas.
2. Darant nuorodą į šį straipsnį, taikomi Sprendimo 1999/468/EB 5 ir 7 straipsniai, atsižvelgiant į minėto sprendimo 8 straipsnį.
Sprendimo 1999/468/EB 5 straipsnio 6 dalyje nustatytas laikotarpis - trys mėnesiai.
3. Komitetas patvirtina darbo tvarkos taisykles.
21 straipsnis
Pranešimas apie EB tipo patvirtinimo institucijas ir technines tarnybas
1. Valstybės narės praneša Komisijai ir kitoms valstybėms narėms tokių institucijų pavadinimus ir adresus:
a) EB tipo patvirtinimo institucijos ir, jei taikytina, sritys, už kurias jos atsakingos ir
b) jų paskirtos techninės tarnybos, nurodant, už kurias bandymų procedūras kiekviena iš tokių paskirtų institucijų yra atsakinga.
Nurodytos techninės tarnybos turi atitikti suderintą standartą dėl bandymų laboratorijų veiklos (EN - ISO/IEC 17025:2000) pagal tokias sąlygas:
i) gamintojas gali būti paskirtas kaip techninė tarnyba tik tuomet, jei tai aiškiai numatyta atskirosiose direktyvose ar alternatyviuose nuostatuose;
ii) techninei tarnybai, EB tipo patvirtinimo institucijai pritarus, leidžiama naudoti įrangą iš kitur.
2. Nurodytos techninės tarnybos laikomos atitinkančiomis 1 dalies b punkte nurodytą suderintą standartą.
Tačiau, jei reikia, Komisija gali paprašyti valstybių narių pateikti įrodymus.
3. Trečiųjų šalių tarnybos gali būti paskirtos techninėmis tarnybomis tik tuomet, jei tai numatyta dvišaliame arba daugiašaliame susitarime tarp Bendrijos ir atitinkamos trečiosios šalies.
22 straipsnis
Įgyvendinimas
1. Valstybės narės priima ir paskelbia įstatymus ir kitus teisės aktus, kurie, įsigalioję iki 2004 m. gruodžio 31 d., įgyvendina šią direktyvą. Jos nedelsdamos apie tai praneša Komisijai.
Jos taiko šias nuostatas nuo 2005 m. liepos 1 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
23 straipsnis
EB tipo patvirtinimo vykdymo priežiūros priemonės
1. T1, T2 ir T3 kategorijų transporto priemonėms valstybės narės taiko šią direktyvą taip:
a) naujiems transporto priemonių tipams: nuo 2005 m. liepos 1 d.;
b) visoms pradėtoms eksploatuoti naujoms transporto priemonėms: nuo 2009 m. liepos 1 d.
2. Kitų nei šio straipsnio 1 dalyje nurodytų kategorijų transporto priemonėms, priėmus visas II priede nustatytos transporto priemonių kategorijos atskirąsias direktyvas, valstybės narės taiko šią direktyvą taip:
a) trejus metus nuo paskutinės atskirosios direktyvos, kurias dar reikia priimti naujų tipų transporto priemonėms, įsigaliojimo;
b) šešerius metus nuo paskutinės atskirosios direktyvos, kurias dar reikia priimti visoms pradėtoms eksploatuoti transporto priemonėms, įsigaliojimo.
3. Gamintojų prašymu valstybės narės gali taikyti šią direktyvą naujiems transporto priemonių tipams nuo visų susijusių atskirųjų direktyvų įsigaliojimo datos.
24 straipsnis
Panaikinimas
1. Direktyva 74/150/EEB panaikinama nuo 2005 m. liepos 1 d.
2. Nuorodos į Direktyvą 74/150/EEB laikomos nuorodomis į šią direktyvą ir skaitomos pagal šios direktyvos VIII priede pateikiamą koreliacijos lentelę.
25 straipsnis
Įsigaliojimas
Ši direktyva įsigalioja jos paskelbimo Europos Bendrijų oficialiajame leidinyje dieną.
26 straipsnis
Adresatai
Ši direktyva skirta valstybėms narėms.
Priimta Briuselyje, 2003 m. gegužės 26 d.

Labels: 7
8
6